ໂບດ Emanuel AME ຈັດພິທີ​ທາງ​ສາສະໜາ ຄັ້ງທຳ​ອິດ ຫຼັງຈາກການສັງຫານ ເມື່ອອາທິດແລ້ວ
ບັນດາ ​ພວກ​ທີ່​ມາ​ຢ້ຽມຢາມ ຈາກ​ເມືອງ Charleston ​ແລະ​ໄກ​ອອກ​ໄປ ​ຮອດ​ລັດ California ​ ໄດ້​ເຂົ້າ​ໄປ​ແອ​ອັດ​ກັນ​ຢູ່​ໃນ​ໂບດ ຢ່າງ​ໜາ​ແໜ້ນ.
ບັນດາຜູ້ໄປສວດມົນພາວະນາຢູ່ໂບດ ໄດ້ພາກັນກັບຄືນມາຍັງ ໂບດທີ່ຖືກໂຈມຕີຢູ່ລັດ South Carolina ທາງພາກຕາເວັນ ອອກສຽງໃຕ້ ຂອງສະຫະລັດ ໃນວັນອາທິດວານນີ້ ເພື່ອຮ່ວມ ໃນພິທີທາງສາສະໜາ ຄັ້ງທຳອິດ ນັບຕັ້ງແຕ່ ມືປືນຄົນຜິວຂາວ ຄົນນຶ່ງ ໄດ້ຍິງສັງຫານ ກຸ່ມພວກຮຽນພະຄຳພີ Bible ຢູ່ໂບດ ປະຫວັດສາດແຫ່ງນັ້ນ ຂອງຊາວອາເມຣິກັນ ເຊື້ອສາຍອາຟຣິກາ ເມື່ອອາທິດແລ້ວນີ້ ຄຸນພໍ່ Norvel Goff ນັກບວດຮັບເຊີນ ໄດ້ທຳໜ້າທີ່ແທນ ຄຸນພໍ່ ຂອງໂບດ Emanuel AME ໃນເມືອງ Charleston ດ້ວຍນ້ຳ ສຽງທີ່ດັງກ້ອງໂບດ ຄຸນພໍ່ Clementa Pinckney ແມ່ນຮວມ ຢູ່ໃນ 9 ຄົນ  ທີ່ຖືກສັງຫານ ເມື່ອວັນພຸດຜ່ານມາ ໃນອັນທີ່ ຕຳຫຼວດກຳລັງສືບສວນ ສອບສວນ ໃນຖານະເປັນຄະດີກໍ່ອາຊະຍາກຳຍ້ອນຄວາມກຽດຊັງ ຄຸນພໍ່ Goff ໄດ້ຮຽກຮ້ອງຝຸງຊົນ ຫຼາຍຮ້ອຍຄົນ ໃຫ້ເພິ່ງພາ ພະຜູ້ເປັນເຈົ້າ ໃນຂະນະທີ່ ເຂົາເຈົ້າມີຄວາມໂສກເສົ້າເສຍໃຈຢູ່ນັ້ນ ບັນດາ ພວກທີ່ມາຢ້ຽມຢາມ ຈາກເມືອງ Charleston ແລະໄກອອກໄປ ຮອດລັດ California ໄດ້ເຂົ້າໄປແອອັດກັນຢູ່ໃນໂບດ ຢ່າງໜາແໜ້ນ ໃນລະຫວ່າງພິທີທາງ ສາສະໜາ ບັນດາອາສາສະໝັກໄດ້ຢາຍນ້ຳດື່ມ ແລະ ພັດວີ ໃຫ້ແກ່ຜູ້ເຂົ້າຮ່ວມພິທີ ໃນຂະນະທີ່ອຸນຫະພູມ ຢູ່ພາຍໃນໂບດນັ້ນ ພຸ້ງສູງຂຶ້ນ ພາຍໃຕ້ຄວາມອົບເອົ້າ ຂອງ ລະດູຮ້ອນ : ໂບດຕ່າງໆຢູ່ ໃນເມືອງ Charleston ໄດ້ຕີລະຄັງຂອງພວກຕົນ ໃຫ້ເປັນສຽງດຽວພ້ອມພຽງກັນ ກ່ອນໜ້າ ພິທີໄຫວ້ພະຮ່ວມກັນຢູ່ໃນເມືອງນັ້ນ ຕໍ່ມາໃນຕອນຄ່ຳວັນອາທິດ ບັນດາຜູ້ຈັດງານ ໄດ້ຮຽກຮ້ອງ ຫຼາຍພັນຄົນ ໃຫ້ຈັບມືຕໍ່ກັນຢູ່ເທິງ ຂົວ Arthur Ravenel Jr ທີ່ເຊື່ອມຕໍ່ ໃຈກາງເມືອງ Charleston ກັບເມືອງ Mount Pleasant ທີ່ຢູ່ອີກຟາກໜຶ່ງຂອງຂົວ ໃນການສະແດງເຖິງ ຄວາມສາມັກຄີກັນ ອີກຄັ້ງນຶ່ງ